**ΔΕΛΤΙΟ ΤΥΠΟΥ**

Ανακοινώνεται ότι σε συνέχεια και κατ' απαίτηση της υπ' αριθμ. 77979/21-3-2025 (ΦΕΚ 1749 Β΄10-4-2025) Υ.Α., καλούνται **όλοι οι κάτοχοι ελαιοτεμαχίων** να ενημερώσουν και να επικαιροποιήσουν το ελαιοκομικό τους μητρώο. Επισημαίνεται, ότι η εγγραφή στο μητρώο είναι **υποχρεωτική,** για όσους δεν το έχουν ήδη κάνει.

Για την εγγραφή ή την επικαιροποίηση απαιτείται η υποβολή σχετικής αίτησης συνοδευόμενης από τα παρακάτω απαραίτητα δικαιολογητικά:

1. Φωτοτυπία Δελτίου Αστυνομικής Ταυτότητας.
2. Φωτοτυπία εγγράφου από το οποίο να αποδεικνύεται το ΑΦΜ (π.χ. στοιχεία Μητρώου ΑΑΔΕ, εκκαθαριστικό, κτλ.)
3. Υπεύθυνη Δήλωση του αιτούντα ότι τα στοιχεία της αίτησής του είναι ακριβή και αληθή σύμφωνα με το υπόδειγμα No2.
4. Συντεταγμένες βάσει του συστήματος ΕΓΣΑ 87 όλων των γωνιών του ελαιοτεμαχίου. Ενδεικτικά, θα πρέπει να προσκομισθεί τοπογραφικό ή απόσπασμα κτηματολογίου ή σκαρίφημα με συντεταγμένες, το οποίο θα αναφέρει τοπωνύμιο, τη τοπική κοινότητα, δημοτική ενότητα, δήμο, αριθμό και ποικιλία δένδρων σύμφωνα με το υπόδειγμα Νο4. Σε περίπτωση ηλεκτρονικής υποβολής της αίτησης οι συντεταγμένες θα πρέπει να υποβάλλονται και σε αρχείο excel ανά αγροτεμάχιο.
5. Εξουσιοδότηση, στην περίπτωση υποβολής της αίτησης από τρίτο πρόσωπο σύμφωνα με το υπόδειγμα No1.
6. Τίτλοι ιδιοκτησίας

Σε περίπτωση **ιδιόκτητων** αγροτεμάχιών απαιτούνται:

* Απόσπασμα εθνικού κτηματολογίου στις περιπτώσεις που αυτό εφαρμόζεται.
* Συμβολαιογραφικές πράξεις νομίμως μεταγεγραμμένες συνοδευόμενες από τα πιστοποιητικά μεταγραφής.
* Ε9 τελευταίου διαθέσιμου φορολογικού έτους.

Σε εξαιρετικές περιπτώσεις μη ύπαρξης τίτλων ιδιοκτησίας γίνεται δεκτό Ε9 και υπεύθυνη δήλωση θεωρημένη για το γνήσιο της υπογραφής ότι όλα τα στοιχεία του Ε9 που προσκομίζεται από τον αιτούντα είναι ακριβή και αληθή.

Σε περίπτωση **μισθωμένων** αγροτεμάχιών απαιτούνται:

* Φωτοτυπία ιδιωτικού συμφωνητικού με θεώρηση γνησίου της υπογραφής των συμβαλλόμενων διάρκεια μέχρι 9 ετών, συνοδευόμενο από ηλεκτρονικό ενοικιαστήριο (όταν αυτό απαιτείται).
* Ε9 εκμισθωτή
* Φωτοτυπία συμβολαιογραφικού μισθωτηρίου νομίμως μεταγεγραμμένο συνοδευόμενο από το πιστοποιητικό μεταγραφής του (εάν υπάρχει).

Όλες οι υπεύθυνες δηλώσεις, οι εξουσιοδοτήσεις και τα χειρόγραφα ιδιωτικά συμφωνητικά πρέπει να φέρουν θεώρηση για το γνήσιο της υπογραφής από ΚΕΠ ή από το gov.gr.

Στις περιπτώσεις νομικών προσώπων (Α.Ε., Ε.Π.Ε., Ο.Ε.) παρακαλούνται οι ενδιαφερόμενοι να επικοινωνούν με το αρμόδιο τμήμα προκειμένου να ενημερωθούν για τα απαραίτητα νομιμοποιητικά έγγραφα κατά περίπτωση.

Η εξυπηρέτηση των ενδιαφερομένων θα γίνεται **μόνο** **κατόπιν** **ραντεβού** κατά τις μέρες **Τρίτη, Τετάρτη και Πέμπτη 9:00-13:00**, με στόχο την αποφυγή αναμονής και την καλύτερη εξυπηρέτηση τους. Εναλλακτικά, η αίτηση μπορεί να υποβληθεί και μέσω ηλεκτρονικής αλληλογραφίας στο elarou@eppel.gov.gr.

Για πληροφορίες και προγραμματισμό ραντεβού, οι ενδιαφερόμενοι μπορούν να επικοινωνούν με την Δ.Α.Ο.Κ. Αρκαδίας στο 2710 223224 και στο elarou@eppel.gov.gr, κα. Ευαγγελία Λάρου.